**EVROPSKO SODIŠČE ZA ČLOVEKOVE PRAVICE – VARUH ČLOVEKOVIH PRAVIC IN VLADAVINE PRAVA**

**Posvet ob 60-letnici Evropskega sodišča za človekove pravice**

**Pravna fakulteta v Ljubljani, 16. april 2019**

**Govor ob 60. obletnici Evropskega sodišča za človekove pravice**

**prof. dr. Rajko Knez, predsednik Ustavnega sodišča Republike Slovenije**

Spoštovani dekan prof. dr. Strban,

spoštovani sodnik Evropskega sodišča za človekove pravice dr. Marko Bošnjak, spoštovani predsednik Vrhovnega sodišča mag. Damijan Florjančič,

spoštovana ministrica za pravosodje Andreja Katič,

spoštovani visoki gostje, profesorji, gospe in gospodje!

Zahvaljujem se za priložnost spregovoriti ob jubileju Evropskega sodišča za človekove pravice. Kliče po oziru v preteklost. Ne le ob obletnicah, sam se pogosto ozrem v 50. in 60. leta. Razlog za to ni en sam, a tokrat izpostavljam le enega, ki je tesno povezan z Evropskim sodiščem za človekove pravice. Evropska konvencija za človekove pravice in le malo kasneje tri pogodbe o Evropskih skupnostih so Evropi prenesle nove temelje. Konvenciji, ki je takrat bila odgovor na strahote druge svetovne vojne, ki je želela na tleh Evrope zagotoviti drugačen odnos do ljudi, varnost in dostojanstvo posameznika, so sledile Evropske skupnosti, predvsem Evropska gospodarska skupnost, ki je spore in nesoglasja (takratna hladna dvojna) spremenila v interese trgovanja. Zame so ustanovni očetje teh aktov, zlasti Robert Schumann, Jean Monnet, Walter Hallstein, Konrad Adenauer, ki so ustanovili Evropsko gospodarsko skupnost na eni strani, ter David Maxwell Fyfe, ki je veliko prispeval h klicu Winstona Churchilla, da Evropa potrebuje svoj *Bill of Rights*, torej svojo *magno carto* človekovih pravic, heroji brez orožja. Uspeli so ohraniti krhek mir takratnega časa. Pravzaprav sta bila njihovo orožje beseda zaščite in tudi čas, ki je bil temu naklonjen. V tem obdobju sta se namreč srečala strah pred ponovitvijo temne preteklosti in želja porušene Evrope po ekonomski prosperiteti, varnosti in človeka vrednemu življenju. Drugače kot Splošna deklaracija človekovih pravic je Evropska konvencija o človekovih pravicah bila obvezno in zavezujoče pravo že od vsega začetka.

Omenjeni temeljni akti, katerih sprejetje si v današnjih okoliščinah, ko obstajajo težnje, obratne integracijam, kar težko predstavljam, nikoli niso izgubili pomena. Ravno obratno, njihov pomen se je večal in danes še vedno ali vedno bolj služijo kot temelji celotnega ustroja Evrope. Zagotovili so mir na kontinentu, kjer veliko držav različnih zgodovin in kultur živi enega najbolj demokratičnih sobivanj.

In šele v tem delu nagovora prehajam na Evropsko sodišče za človekove pravice, katerega 60. obletnico obeležujemo. Evropskemu sodišču je poverjena izjema vloga. Njegov pogled na Evropsko konvencijo o človekovih pravicah kot na živ instrument, njegov občutek za varstvo posameznika ter senzibilno tehtanje med človekovimi pravicami in temeljnimi svoboščinami na eni strani in priznavanjem odgovornosti vodenja oblasti na drugi so tej konvenciji zagotovili zgodovinsko mesto v osrčju mednarodnih obvez.

Ne le, da se nanjo lahko zanaša več kot 800 milijonov prebivalcev, Evropsko sodišče za človekove pravice je bilo vzor mnogim nacionalnim in drugim mednarodnim sodiščem. Njegova stališča tudi danes predstavljajo spodbudo tako ustavnim in drugim sodiščem kot oblastnim organom v državah članicah. Evropsko sodišče za človekove pravice izpostavlja vrednote, ki jih Evropska konvencija o človekovih pravicah neposredno ne omenja, ter jih postavlja v kontekst časa in prostora in kaže smer razvoja družbe. Skupaj s Sodiščem Evropske unije je v mojih očeh svetilnik. Najvišja sodna oblast, zavezana pravu, temu kulturno političnemu fenomenu, kot je dejal Walter Hallstein, predstavlja hrbtenico v Evropi in širše. Ko gredo stvari najbolj narobe, se obrnemo na najvišje sodišče.

Zato se je primerno sodnikom Evropskega sodišča za človekove pravice zaradi odgovornosti, ki jo vsakodnevno nosijo, zahvaliti. To je odgovornost, ki je hkrati breme njihovega osebnega življenja. Zahteva namreč predanost najvišjim ciljem. Zato v imenu Ustavnega sodišča Republike Slovenije prenašam voščilo in izraze globokega spoštovanja za stalno, kontinuirano izgrajevanje koncepta človekovih pravic in temeljnih svoboščin v Evropi in širše.